text:
‘ Iyo mbonye Imana yarankuye aho hantu, simbasha kubyumva kuko n’undi wese ubibona ntiyabyumva ‘ . Aya ni amagambo yavuzwe na Kwibuka Berthe Providence mu buhamya bwe , akaba yaramaze no kwakira agakiza .
Kwibuka Berthe Providence ni umukobwa w’umukristo usengera mu itorero rya Ebenezel Ministries rifite icyicaro ku Kacyiru mu mujyi wa Kigali . Yakiriye agakiza mu mwaka wa 2007 ariko akinjiramo neza Imana imaze kumukiza ikibyimba cyari cyaramubyimbishije itama ndetse n’uruhande rumwe rw’ijosi . Iki kibyimba yakirwaye imyaka icyenda .
Providence yavukiye mu karere ka Nyamasheke mu cyahoze ari Cyangugu , magingo aya akaba ari mu ntara y’uburengerazuba .
Mu buhamya burambuye yanyujije kuri Radio Umucyo ivugira ku 102.8 fm , arashimira Imana yamukijije icyo kibyimba cyari cyarananiye abaganga bose bikanatuma aninjira mu gakiza nkuko abihamya .
Providence aratangira asobanura ubuzima yakuriyemo n’uburyo yabanye n’icyo kibyimba yamaranye imyaka itari mike ababyeyi be batakizi.
Agira ati: “ Nari mu buzima busanzwe nk’uko n’abandi babubamo. Nakuriye mu muryango udakijijwe, mpuriramo n’ibyago byo kutumvira ababyeyi , Nkura ndi umwana uzerera, usuzugura, n’ibindi . Mu rugo bakampima, bakanampana noneho nza kubona bya bihano ntabasha kubyihanganira. Naje guhaguruka njya i Kamembe mu mujyi aho naje guhurira n’umudamu arambwira ati: ‘ tujyane i gisenyi ’ hari mu mwaka wa 2000.”
Akomeza agira ati: ” Mva mu rugo numvaga mu itama harimo akantu kambabaza ukuntu. Ariko sinabyitaho numva bitambujije kugenda. Ubwo nyine biza gukomera nisanga imyaka icyenda yose irangiye ari uko meze.”
Ngo ku Gisenyi yakoraga akazi ko mu rugo. Avuga ko byaje kugenda bidakura ariko akababaramo [ … ] Yagerageje kujya kwa muganga, aho yakuwemo amenyo ane yose yo mu ruhande rumwe, babyitiranya n’uburwayi bw’amenyo ariko ntibyagira icyo bitanga.
Yagize ati: ” Nza kujya kwa muganga ku Gisenyi ku ivuriro ntibuka uko baryita kuko nari nkiri mutoya, bankuramo amenyo hafi ya yose kuko njye nagendaga mbabwira ko ari amenyo ndwaye, kuko sinari nzi icyo ndwaye. Amenyo bayakuyemo biranga bikomeza uko byari bimeze ( kubyimba ) .”
Nk’uko abyivugira, ngo byabyimbaga gake cyane ku buryo ku mwaka habaga hiyongereyeho akantu gato cyane, ndetse ntibyamubabazaga bigitangira. Yageragezaga no kubihisha, ngo yabaga yitandiye nk’umusilamukazi ku buryo umuntu wo hanze atashoboraga no kubibona.
Byaje kuba ngombwa ko Providence yimuka akajya I Musanze aho yakundaniye n’umusirikare w’aho, ariko ngo amubeshya. Na ho yahavuye ahunga uwo musirikare kuko yatinyaga ko yamurasa nk’uko yari amaze kuburirwa n’inshuti y’uwo musirikare.
Akomeza atubwira ubuzima bwe n’uburwayi bwe amaze kugera mu mujyi wa Kigali.
Ati :” Ngeze i Kigali uburwayi bwarakomeye , noneho n’ahantu ngiye gukora bakajya bagira ubwoba ko ahari ndi buze gupfira mu nzu yabo. Natangira kujya gusaba akazi ahantu nkakabura. ”
Ibi byose nubwo byamubagaho, ngo iwabo ntibari babizi, cyane ko batari bazi aho yabaga, nta n’amakuru ye bafite. Ngo yumvaga adashaka no kuzasubira iwabo mu rugo ku buryo yamaze imyaka ine yose atarasubira iwabo. Gusa ngo nyina umubyara yarasengaga Umwuka w’Imana akerekana ko umwana we azaza ariko atameze neza.
Muri icyo gihe ngo yakomeje kuremba cyane. Ntiyabashaga kurya icyo ari cyo cyose keretse inyama gusa. Nubwo yari ameze atyo, arya ibiryo akaribwa mu kanwa, ngo inyama zo yarazibashaga, ndetse akarya n’igufwa kandi ntababare. Ibi ngo byatangazaga benshi ku buryo na we ubwe atapfaga kubyiyumvisha.
Akomeza atubwira ibyakurikiye, atangiye kujya mu bitaro, aho yabazwe ku itama. Ngo hari ikintu kimeze nk’undi mutwe ku buryo uwakibonaga wese yagiraga ubwoba.
Ati: “naje kujya kwa muganga kuri La Colombiere ikiba Kimironko, maze kugerayo barahabaga biranga. Umuganga wahapasuye yagize ubwoba barongera baradoda, barateranya nta cyo akozeho. Maze gutaha najyaga kwipfukisha, aho najyaga hose bakanga kumpfuka, bakambwira ngo ibipfuko ntibarabitunganya. Nza kugira umujinya mvuye nk’ahantu hagera muri hane, ndabyihorera kwipfukisha. Nkajya nshyiraho ka gatambaro kanjye gusa. Byari bimaze ariko kuba binini cyane noneho umuntu wese abibona, bimaze gufata no mu maso.”
Mu byo agereranya n’umugambi w’Imana, ngo muri icyo kibyimba hatangiye kujya havamo amazi iyo hari icyo yabaga arimo kurya.
Agira ati: “haje kugera igihe hakajya hasohokamo amazi , nabifata nk’imigambi y’Imana. Iyo nafataga nk’ikintu ndimo nkirya, mu itama muri za nkovu hapfunyurukagamo amazi menshi cyane, ku buryo nategagaho urutambaro nkajya kurukamura hanze. Ya mazi ni yo yampfashije indodo zirabora zivanamo. Icyo gihe natahaga Nyagatovu.”
Nubwo yakoraga neza akazi ke ko mu rugo,bageze aho bamwinuba kubera kugira ubwoba bw’uburwayi bwe. Ni bwo yahavuye ajya gukora Kicukiro ku mugore w’umusilamu, wamugiraga inama yo gutaha agasubira iwabo. Ngo yamubwiraga ko ubwo iwabo ari abapagani bashobora kuba hari ibibi bakoze. Aho ngo ni ho yavanye umugambi wo gusubira iwabo, aho yari amaze igihe atagera.
Ati: “nza gutaha ngera mu rugo iwacu barambona. Ariko nagezeyo nsanga hari umukobwa w’iwacu na we uba I Kigali, nsanga yamanuye inkuru ivuga ko ari telephone nibye bakayindoga ku itama. Abemeza ko nayibye nagiyemu buraya, uwo nyibye akayindoga ku itama. Abemeza ko iyo isaha igeze telephone y’iwe afite igasona,nanjye iyanjye( yo ku itama) isona.”
Akomeza avuga ko nubwo bimeze bityo,ariko mu by’ukuri uwo murimo w’uburaya wo atawukoze. Arakomeza atubwira.
“Nsanga nyine iwacu inkuru yarabaye, ku musozi wose. Gusa ngeze mu rugo kubera abantu bose bazaga kunshungera, gusohoka mu nzu bikanga, nkumva ntasohoka. Namaze nk’ukwezi mba mu nzu nta muntu uzi ko mpari.”
Nubwo Providence yabeshyewe ko yakoze umwuga w’uburaya akawurogerwamo telephone ku itama, ngo ntiyarenganya uwabivuze kandi ubu iyo abitekereje aramubohora. Kuri we, ngo ntiwavuga ubuhamya nk’ubu utahuye n’ikibazo nk’icyo.
Ati:” Inkuru yaramamaye kubera iyompamvu, ndagenda ndamenyekana nk’uko uzi umuntu witwa Rubangura azwi muri iyi Kigali. Nanjye iwacu ni ko nari nzwi. Ubundi banyitaga telephone mobile. Igihe cyarageze nza gutinyuka, nkajya hanze, ariko nkaba ntajya ahagaragara nk’aho abandi bantu bari, nko ku rusengero cyangwa mu isoko. Nagenda abantu bakanshungera. Ndabyibuka rimwe nibwo nagiye ahantu ku rusengero. Ubundi iyo bashakaga kubimbwira neza mu marenga, hari ikorasi bateraga ivuga ngo ‘hagarara kuri telephone tuganire Mana.’ Ubundi ibyo babivugaga ari uko bambonye. Muri make nyine ubwo nawe urumva aho babaga baganisha. Noneho ngezeku rusengero ku cyumba ahantu kuko nasengeraga methodiste, numva umukobwa kandi na we nari muzi muri abo, numva arayiteye. Birambabaza cyane numva mbabaye kuruta uko ntari kujyayo.”
Avuga ko iyo utamwibutsaga ko arwaye, atagiraga ikibazo. Bityo yangaga guhura cyangwa kubona icyabimwibutsa nk’ indorerwamo, ibase irimo amazi kuko yashoboraga kwibonamo cyangwa umuntu wabimwibutsa, kuko byamubabazaga.
Ese mu rugo babyakiraga bate ? Ese ntibigeze bamwegera ngo bamubaze uko byagenze. Dore icyo abivugaho.
“Nagiraga umushiha cyane, nahoraga mfunze n’isura, ku buryo nta muntu wamvugishaga. Ariko rimwe mama yigeze kuza arambwira ati: ‘ariko niba ari ko bimeze koko, waretse tukajya kumushaka tukamusubiza ibye.’ Nkurikije uko mu buzima bwanjye ntigeze nkora umuco wo kwiba, numva ndababaye. Ntabwo nabashije kumva impuhwe amfitiye ahubwo numvishe ari nk’aho anjombye igikwasi. Naramushihuye ahita asubirayo. Kuva icyo gihe ntiyigeze yongera kubimbaza. Njye nari niyizi hagati aho, nkumva ntarigeze niba telephone, kandi nanone nkumva nta muntu wigeze andoga kuko nta muntu twari twarigeze tugirana ikibazo.”
Muri iki kigeragezo cyari kimukomereye, ngo nta kizere cyo gukira yari afite. Gusa muri byose yirindaga kugaragariza se ko ababaye kandi yihebye.
Akomeza abisobanura: “hari igihe kimwe twicaraga nka papa wanjye akambwira ati:’wa kintu we n’ubundi, hari igihe icyo kintu nzagikubitaho umupanga kiveho n’ubundi nta kintu wowe umaze muri uru rugo.’ Papa na we ubwo akaba arambabaje ariko nkanga kubimwereka kugira ngo atazajya ahora afatiraho ambabaza, nkamwereka ko nta cyo bimbwiye. Nkahita mubwira nti: ‘papa, nuramuka ugikubise umupanga kikavaho, nzahita ngura imodaoka kandi nzahita nguha rifuti. Ni wowe nzatwara mu modoka yanjye bwa mbere.’ Ahubwo agahita ababara kurushaho, ubwo akaba anyirukankanye n’umupanga cyangwa se igiki, nkamuhunga ariko ntabone ko mbabaye. Nta gukira nari nizeye kubera ko nagerageje no kwiyahura biranga. ”
Mu gusobanura inkomoko yo kwiyahura, yagize ati: “cyaje kugera igihe kirameneka. Aho kugirango kimenekere inyuma, kimenekera mu kanwa. Kimaze kumenekera ku kanwa, amashyira akajya avamo buri segonda. Iyo nazunguzaga umutwe, numvaga kijegera nk’icupa ririmo amazi. Ubwo hari ukuntu nihinaga nk’ahantu nkagikanda, ya mashyira akaba agabanutemo, ariko hakaza kuzamo ayandi. Noneho uko byazaga gutyo, mu rugo baje kumpa akato, bampa iyanjye sahani, bampa icyanjye gikombe, bampa icyanjye gitanda, ndetse bampa n’iyanjye nzu. Ubwo nareba nkavuga nti: ‘ariko ibi ni ibiki mu buzima?’ Noneho nabona ubwo ntagishoboye no kurya ibiryo, nk’ibyo baryaho njye nari njyeze igihe cyo gutoranya. Kandi ibyo gutoranya ntabwo byabonekaga ni ukuri, mu cyaro nta muntu wabaga akwitayeho cyane ko bose bifuzaga ko nanapfa. Ubwo icyo gihe nicyo cyageze nkajya numva nakiyahura kuko icyakubwiraga aho ndi ni amasazi yabaga ari iruhande rwanjye. ”
Abajijwe niba nk’umuntu wari warakijijwe nta cyo yabwiraga Imana cyane ko benshi bamugiraga inama yo gusenga, yavuze ko nubwo icyo gihe yari yarabatijwe mu mazi menshi, atari yakijijwe mu by’ukuri, ndetse ngo yari n’umupagani uruta abandi, yari afite umushiha, afite kamere, n’ibindi biranga abapagani bishoboka.
Umurwayi udafite umwitaho ariheba cyane. Ni ko na Providence yumvaga amerewe nyuma yo guhabwa akato mu rugo iwabo nkuko abivuga .
Akomeza abisobanura: “ Mu by’ukuri mu rugo iyo nabonaga babifashe gutyo narushagaho kwiheba kuko nabonaga nta muntu unyitayeho. Mu rugo nagiraga incuti imwe, murumuna wanjye. Reka musabire n’umugisha ku Mana, ni we ncuti nagiraga. Abandi bose, ni uko kwica ari icyaha ariko bumvaga nabavira ahabo. Narasohokaga nkareba munsi y’urugo iruhande rw’ahantu bashyinguye papa, kuko yari amaze gupfa nari naramaze kwishyiramo ko nanjye imva yanjye iri hafi ye. Narasohokaga nkahita nyibona, nyishushanya neza aho ngaho, nkanabwira murumuna wanjye nti: ‘ Ngwino nkwereke: dore imva yanjye ngiriya ahantu iri.’ Nari naramaze kubyumva ko ari ho ngomba gushyingurwa nta bundi buzima nari ntegereje. Kubera ukuntu mu rugo bansongaga, nari mfite na musaza wanjye agahuza na mama, mbese ukabona ntibanyitayeho, navuga ikintu nticyumvikane, nkabona nigunze ndi ahantu hanjye.”
Akomeza avuga ko atigeraga abagarukira ngo ashingire kuburwayiyari afite, uko yari ameze n’uburyo byari biteye ubwoba. Ngo ubu ni bwo abagarukira.
Ati: “ Ubu ngubu ni bwo mbagarukira. Ariko mbere ho nahoranaga umushiha ku buryo nageragezaga kubitura. Nanjye ntabwo nageragezaga kubitwaraho neza mu kuri kuko nageragezaga kubitura ibyo bankorera. Ubu iyo ndebye nsanga ahubwo bari abantu bihanganye kuko nari nteye isesemi, nari nkwiriye no kujugunywa. Ariko ibaze nawe amashyira buri segonda, aho nabaga ndi amasazi yabaga ankurikiye, kandi noneho mu kanwa nari maze gutera ukuntu kubi kubera ko amenyo yari yaramaze kujegera, ari ahantu hejuru, cyarabyimbye amenyo yaragiye hejuru yacyo, ku buryo wakoragaho ukumva amenyo yavamo. Kuko nta n’ubwo nabaga nkibasha kubumba umunwa. Nubwo nawubumbaga ariko nabaga nasamye, kuko amenyo yakoragaho nkumva kirambabaza. Iyo nendaga kubumba umunwa amenyo yendaga kugipfumura, nkamera nk’ugihekenya. Ubwo rero iyo mbagarukiye nsanga nari nteye isesemi, ari mu nzu, ari ku bo hanze, nari nteye iseseme pe.”
Avuga ko nyuma yo kuva i Kigali, nyina yagerageje kumujyana ku mupfumu, ariko akabarya amafaranga y’ubusa ntagire icyo abamarira. Ngo yahise abwira nyina ko nta wamuroze anamubuza gukomeza gupfusha ubusa ayo mafaranga. Nyina ariyicarira ategereza urupfu.
Gukizwa no kubatizwa mu mazi menshi kwe, byaturutse kuri ubu burwayi bwari bumukomereye. Bwari bwarananiye abaganga n’abavuzi bose. Reka twumve asobanura uko byagenzekugira ngo afate umwanzuro wo gukizwa.
Ati: “ Nagiyeyo nk’ikigare. Umuntu wese wantambukagaho yarambwiraga ati: ‘ariko wagiye gusenga Imana?’ No kwa muganga mbere ntarava I Kigali iyo najyaga kwipfukisha, barambwiraga bati: ‘ariko wagiye gusenga Imana? ’ Kandi bakabimbwira ari abantu batandukanye batari kumwe. Noneho nicaye mu rugo nza gutekereza ukuntu abantu bose bambwira ngo nagiye gusenga, ndavuga nti: ‘ariko ubundi nagiyeyo.’ Ariko nkumva mfite isoni zo kujya aho abantu benshi bari. Nyuma rero nibwo Imana yaje kuntinyura ntangira kujya aho abantu bari. Nza kujya mu ba Methodiste nigira umubatizo, ariko nanone bikomeza kumbera ikibazo. Urabona mu cyaro iyo ugiye kubatizwa, hari ibintu byitwa ngo ni marraine bagira. Njyewe rero kubera uko nari meze, nari nabuze umbera marraine ( umpagararira mu kubatizwa ).”
Yongeye ho ati :” Ubundi marraine umutegura mu gihe cy’amezi atatu. Muri ayo mezi atatu, nashatse marraine ndamubura. Uwo ngezeho wese ati: ‘ Mfite abandi ‘. Ariko nkabona ari mu rwego rwo kunyangira. Ku munsi buri bucye njya kubatizwa nibwo nabonye umudamu umwe aranyihanganira ambera marraine ( umubyeyi muri batisimu ). Ariko icyo gihe abantu bose bari baranyanze. Ntabwo nitwaga umuntu nari cya kintu, muri karitsiye hose nari cya kintu. Kuko nari narahinduye n’isura, umubiri wanjye warabaye umweru, uvaho ubufu, ku buryo wambonaga ukagira ngo mvuye mu mashini y’ubufu. Ariko wamugani n’abantu sinanabarenganya kuko nanjye ubwanjye ntiwari kumenya niba ndi umuntu cyangwa ndi igiki kuko nasigazaga amaso yonyine ni yo wabonaga. Ubundi waturukaga nk’irya iriya ukabona ari agafuka nikoreye.”
Igice gikurikiyeho cy’ubu buhamya kirabageraho vuba …
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Valantin Twiringiyimana


c: text/html

text:
Raporo yakozwe n’umuryango urengera abana, Save the Children mu 2011, igaragaza ko abanyeshuri bo mu mwaka wa Kane no mu wa Gatandatu w’abanza badafite ubuhanga mu gusoma neza no kwandika Ikinyarwanda.
Kuri uyu wa Gatanu, ubwo hizihizwaga umunsi mpuzamahanga wo gusoma no Kwandika, wari wahuje abantu batandukanye, impuguke mu burezi yo muri Afurika y’Epfo, akaba n’umuyobozi w’umushinga ugamije guteza imbere uburezi muri icyo gihugu, Dr. Carole Bloch, yatangaje ko kwigisha abana gusoma no kwandika bigomba kunyuzwa mu bintu abana basanzwe bakunda nk’imikino, indirimbo, udukuru n’ibindi kandi ko abarezi bagomba kubigisha nabo babikora kugira ngo babikunde.
Dr. Carole yatangaje ko ari amahirwe ku Rwanda kuba hari ururimi rumwe gakondo, ndetse ko kugira ngo abana babashe kumva neza no gusobanukirwa gusoma no kwandika ari uko bigomba gukorwa mu rurimi bumva neza.
Ygize ati “U Rwanda mufite amahirwe ko mufite Ikinyarwanda cyonyine nk’ururimi gakondo, twe muri Afurika y’Epfo tugira izirenga 11, ni ikibazo gikomeye cyane[…] Kwigisha mu rurimi kavukire ni ingenzi, kuko kugira ngo bumve neza ibyo biga babashe no kuvugana neza, ni ngombwa ko bakoresha ururimi bumva neza. Iyo ubahaye amahirwe yo gukoresha ururimi rumwe, izindi baba bazaziga ariko ntugomba guhagarika ururimi kavukire kuko ni rwo rugufasha kumenya izindi. Ntimukwiriye gukinisha ururimi kavukire murugeranya n’Icyongereza cyangwa Igifaransa.”
Yakomeje asobanura ko umwana atangira kwiga kuvuga, gusoma neza guhera akiri mu nda ya nyina binyuze mu ndirimbo aririmbirwa cyangwa yumva ziririmbwa.
Umunyamabanga wa Leta ushinzwe amashuri abanza n’ayisumbuye, Isaac Munyakazi, yatangaje ko u Rwanda rufite intego ko mu 2024, abanyarwanda basaga 90% bazaba bazi gusoma no kwandika Ikinyarwanda, kandi ko byatangiye gushyirwa mu bikorwa, binyuze mu gutegura ibitabo byanditse mu Kinyarwanda n’amasomero.
Yagize ati “Abanyarwanda mu bijyanye no gusoma no kwandika bageze kuri 70% kuko twari twahize ko nibura mu 2024, tuzaba tugeze kuri 90%. Ntiturageza amasomero ahakenewe hose, ariko dukorana n’abihayimana amasomero akagenda agaragara mu mashuri atandukanye. Dufatanyije n’imiryango y’abafatanyabikorwa batwubakiye agera ku 120 mu gihugu hose kandi hari na gahunda zo kuyongera kugira ngo umuco wo gusoma usohoke mu mashuri, ugere no mu baturage, aho umwana mu mpera z’icyumweru no mu biruhuko abone aho atira igitabo cyo gusoma cyangwa akahahurira n’ababyeyi.”
Ambasaderi wa Leta Zunze Ubumwe za Amerika mu Rwanda, Erica J. Barks-Ruggles, wanatangije amarushanwa y’abiga mu mashuri abanza n’ayisumbuye yo kwandika inkuru z’Ikinyarwanda, ryari risanzwe rikorwa no mu Cyongereza (Andika Rwanda 2017), yatangaje ko ari byiza ko abana bamenya neza ururimi gakondo kandi ko USA izakomeza gufasha u Rwanda mu burezi, binyuze mu guha abanyeshuri ibitabo byanditse mu Kinyarwanda byo gusoma, amahugurwa n’ibindi.

robotstxt: allowed

filter: keep


text:
Amajipo aguha hasi hanini
Iyo udafite hasi habyibushye hari amajipo ushobora kwambara akakubera kurusha indi myenda yose. Dore amafoto agaragaza ayo majipo wakwambara mu gihe ufite hasi hato ukaberwa kurushaho kandi ukaba wiyubashye uri umukobwa cyangwa se umugore w’umunyarwandakazi wikwije.
Ijipo itaratse igera munsi y’ipfundiko : bene izi jipo zituma ugira hasi hanini kuko ziba zifashe mu nda hasi ari ngari. Umukobwa cyangwa se umugore uyambaye uba ubona aberewe cyane. Hejuru ushyiraho akantu kakwegereye kugirango urusheho kuba munini hasi.
Ijipo y’igitenge igera hasi : bene iyi jipo nayo yatuma ugira hasi hanini kandi ukaba wambaye neza wikwije.
Ijipo itaratse y’amarinda ; Ijipo itaratse ikaba inafite amarinda ituma uba munini hasi kandi ukagaragara neza.
Ijipo ya droite wambariyeho agashati gataratse : Kwambara agashati gataratse ku ijipo ya droite nabyo bituma ugira hasi hanini
Ijipo ngufi itaratae : ku badakunda amajipo maremare ushobora kwambara iyi jipo ngufi igarukira mu mavi cyangwa hejuru yayo gato bitewe nuko ureshya.
Gracieuse Uwadata


text:
Martin Baruta yabwiye Inyarwanda ko impamvu yo gufatanya n’abahanzi banyuranye muri iyi ndirimbo ari mu rwego rwo kwagura ubufatanye n’imikoranire myiza mu guteza imbere muzika bakora ya Gospel,iyi ndirimbo yasohoye ibaye iya 3 kuri Album ye arimo gukora ya 3 izaba igizwe n'indirimbo 8. Nyuma yo gukora indirimbo yitwa Haleluya na Uri Imana,kuri ubu akomeje gukora cyane kugira ngo yamamaze ubutumwa bugere kure. Yunzemo ati "Nsoje nifuriza abakunzi ba Musika ya Gospel kunezezwa n’iyi ndirimbo yitwa Urukundo Wankunze."
Umuhanzi Martin Baruta nyiri iyi ndirimbo
Abajijwe ubutumwa buri muri iyi ndirimbo ye nshya 'Urukundo wankunze', Martin Baruta yagize ati: "Ubutumwa bukubiye muri iyi ndirimbo nukubwira abatarakizwa ko dufite Imana ikora ibikomeye ibasha gukuraho ibyananiranye,indi message irimo nuko Imana yatanze umwana wayo wikinege ariwe yesu kristo akaza agapfira abari mwisi kugira ngo tubabarirwe ibyaha bityo buri wese abashe kwigerera ahera hayo,indi message irimo turakangurira abantu bayo kwongera gusabana nayo kuko yatubabariye ibyaha."
UMVA HANO 'URUKUNDO WANKUNZE' YA MARTIN BARUTA FT MANZI, BIGIRIHEREZO & OLIVIER


text:
Imiyoborere myiza n'Ubutabera
Mu karere ka Kirehe Ubutabera bushingiye ku nzego zitandukanye zashyizweho kandi zuzuzanya n’inzego z’ubuyobozi. Imiyoborere myiza ni « Imicungire myiza kandi mu mucyo y’umutungo waba uw’abantu, umutungo kamere, ibintu n’amafaranga hagamijwe iterambere rirambye kandi risaranganyijwe » Imiyoborere igizwe n’uburyo, inzira n’inzego bikoreshwa kugira ngo abaturage cyangwa amatsinda atandukanye bagaragaze inyungu zabo, babone uburenganzira bahabwa n’amategeko, buzuze inshingano zabo kandi bakemure ibibazo byabo. Imiyoborere myiza yubakira ku mategeko kandi igaharanira kugera ku ntego nta gusumbanya abantu.
INZEGO Z’UBUTABERA MU KARERE KA KIREHE
1. Inteko z’abaturage : Ni gahunda yashyizweho, aho abaturage n’abayobozi b’Akagari kamwe bahura bakaganira ku bibazo biri mu baturage bakabiha umurongo mbere y’uko bitabaza amategeko.
2. Abunzi :
Abunzi ni urwego rushinzwe kunga ababuranyi igihe cyose mbere y’uko bashyikirizwa inkiko zifite ububasha bwo kuburanisha ibirego biri mu bubasha bwa Komite y’abunzi.
Umurimo w’abagize Komite y’Abunzi ni umurimo w’ubwitange udahemberwa.
Ku rwego rw’Akagari kimwe no ku rw’Umurenge, Komite y’Abunzi igizwe n’abantu barindwi (7) b’inyangamugayo, bose bagomba kuba batuye mu Kagari no mu Murenge, bitewe n’urwego barimo, kandi bazwiho bushobozi bwo kunga. Abagize Komite y’Abunzi batorwa n’Inama Njyanama y’Akagari cyangwa y’Umurenge, bitewe n’urwego barimo, mu bantu batari abakozi bo mu nzego z’ibanze cyangwa se z’ubutabera. Batorerwa igihe cy’imyaka itanu (5) gishobora kongerwa.
Abagize Komite y’Abunzi bagomba kuba barimo nibura mirongo itatu ku ijana (30%) b’abagore. Ku bisobanuro birambuye soma Itegeko N0 37/2016 of 08/09/2016 rigena imiterere, ifasi, ububasha n’imikorere bya Komite y’abunzi
3. Ibiro bitanga ubufasha mu by’amategeko (MAJ)
Ku bufatanye na Minisiteri y’Ubutabera hashyizeho ibiro bitanga ubufasha mu by’amategeko (bizwi ku izina rya MAJ) bikorera ku Karere kose. Ibi biro bikorera mo abanyamategeko batatu (3) bafasha abaturage babagira inama ku buntu, mu bibazo bahura nabyo bijyanye n’amategeko muri rusange.
Inshingano z’ingenzi za MAJ ni:
1. Kugira inama abaturage mu bibazo bijyanye n’amategeko bahura nabyo;
2. Kumenyekanisha amategeko n’amabwiriza bisohoka mu Igazeti ya Leta;
3. Kugira inama by’umwihariko Abunzi mu bijyanye n’imikorere no ku mategeko bakunze gukoresha, bakagenzura kandi bagakurikirana ibikorwa byabo;
4. Guhuza ibikorwa byo kurangiza imanza no kurangiriza imanza abatishoboye;
5. Gutanga ubufasha mu by’amategeko no kunganira abatishoboye mu nkiko;
6. Gukemura ibibazo byose birebana n’ihohoterwa rishingiye ku gitsina;
7. Gufasha abaturage bafitanye amakimbirane biciye mu kubunga hagati yabo ubwabo cg kubahuza n’urundi rwego rubifitiye ububasha.
4. INKIKO
Mu karere ka Kirehe hari inkiko z’ibanze ebyiri : Kirehe na Nyarubuye
5. Abahesha b'Inkiko mu karere ka Kirehe
Umuhesha w’Inkiko ni umuntu wese wemerewe gukora umurimo wo gushyira mu bikorwa ibyemezo by’inkiko n’izindi nyandikompesha ziriho inyandikompuruza, no gukora indi mirimo ijyanye n’ububasha bwe.
1. Ibyiciro by’abahesha b’inkiko
Abahesha b’inkiko bari mu byiciro bibiri:
1.1. Abahesha b’Inkiko batari ab’umwuga
Umuhesha w’inkiko utari uw’umwuga ni umukozi wa Leta ufite imirimo ashinzwe ahabwa n’itegeko ububasha bwo kuba umuhesha w’inkiko mu gihe akiri muri uwo murimo.
Abahesha b’inkiko batari ab’umwuga ni aba bakurikira:
1. Umunyamabanga Nshingwabikorwa mu Karere;
2. Umunyamabanga Nshingwabikorwa w’Umurenge;
3. Umunyamabanga Nshingwabikorwa w’Akagari;
4. Abungirije abayobozi b’Ibiro by’Ubutabera bishinzwe kugira inama abaturage;
5. Umukozi wa Minisiteri ufite mu nshingano gukurikirana irangizwa ry’imanza;
6. Umuyobozi wa gereza;
7.Abandi babihererwa ububasha n’itegeko.
Abahesha b’inkiko batari ab’umwuga bahabwa ubwo bubasha bagishyirwa mu myanya y’akazi ibubahesha kandi bamaze kubirahirira, bakabutakaza igihe bayivuyeho.
1.2. Abahesha b’Inkiko b’Umwuga:
Abahesha b’Inkiko b’Umwuga ni abakora umurimo wo gushyira mu bikorwa ibyemezo by’inkiko n’izindi nyandiko mpesha ziriho inyandiko mpuruza, no gukora imirimo ijyanye n’ububasha bwabo, bakabikora nk’akazi kabo k’ibanze.
Ibisabwa kugira ngo umuntu yemererwe kuba umuhesha w’Inkiko w’Umwuga:
Uwemerewe gukora imirimo y’ubuhesha bw’Inkiko bw’umwuga agomba kuba yujuje ibi bikurikira:
1. Kuba afite ubwenegihugu bwa kimwe mu bihugu bigize Umuryango w’Afurika y’Iburasirazuba;
2. Kuba yujuje nibura imyaka makumyabiri n'umwe (21) y'amavuko;
3. Kuba afite nibura impamyabumenyi ihanitse mu by'amategeko cyangwa indi
bingana;
4. Kuba afite icyemezo cy’uko atakatiwe igifungo kingana cyangwa kirengeje amezi atandatu (6);
5. Kuba yatsinze ikizamini cyanditse.
Ibiciro fatizo by’imirimo y’abahesha b’inkiko b’umwuga byashyizweho n’iteka rya Minisitiri N0 003/08.11 ryo ku wa 11/02/2014 (Link) rikaba ryarasohotse mu Igazeti ya Leta N0 idasanzwe yo ku wa 12/02/2014.


text:
Uburyo amatungo atwarwamo agiye kubagwa bigira ingaruka ku musaruro atanga nko ku nyama, kubera ko amatungo nayo arababara nk’uko bitangazwa na Dr. Denise Umugwaneza ushinzwe ubuzima rusange bw’amatungo mu Kigo k’Igihugu gishinzwe ubuhinzi n’Ubworozi, RAB.
Dr. Umugwaneza avuga ko uretse kwita ku matungo agaburirwa, aba mu kiraro kiza, avuzwa cyangwa se anakingirwa, ibirebana no kuyatwara na byo ari ibyo kwitonderwa kuko kuyatwara nabi biteza ingaruka ku musaruro atanga. Yagize ati “Ingendo z’amatungo zikorwa kuva saa kumi n’ebyiri za mugitondo kugeza saa kumi n’ebyiri za nimugoroba. Ikindi, abantu bumve ko amatungo nayo ababara : uko uyatwara nabi agenda ababara rimwe na rimwe usanga byagize ingaruka ku musaruro atanga ndetse no ku bwiza bw’ibyayavuyemo cyane cyane nko ku nyama.”
Akomeza avuga uburyo amatungo agomba gutwarwa, ko igihe yamaze gupakirwa agomba gutwarwa ku isaso ritanyerera, hanyuma zigapakirwa (inka) ku buryo zitagenda zibyigana cyangwa ngo zigende zikandagirana.
Ku byerekeranye no kuzirika amatungo akagenda araramye ntibyemewe. Aha, Dr. Umugwaneza agira ati “Amategeko arabisobanura, nta bwo byemewe kugenda inka iziritse ugasanga bayiziritse amazuru ari hejuru, zikagenda zitaka, ziniha, zikagerayo zarembye. Ibyo bibangamiye cyane imibereho myiza y’amatungo.”
Amatungo ageze ku ibagiro adafashwe neza byangiza inyama atanga, Kugira ngo amatungo agezwe aho abagirwa hari ibintu bigomba kwitabwaho by’umwihariko, icya mbere ni ikijyanye n’aho amatungo apakururirwa.
Dr. Rukundo Jean Claude, ushinzwe ubugenzuzi bw’amatungo n’ibiyakomokaho mu kigo RAB agira ati “Niba fuso ije ikajya mu ibagiro runaka, inka nta bwo zigomba gusimbuka ngo zikubite hasi muri metero imwe cyangwa imwe n’igice, hagombye kuba ari ahantu hagutse hateganyijwe, amatungo ava muri fuso, nta bintu byo gusimbuka kugira ngo hatabaho impanuka.
Icya kabiri itungo iyo rigeze ku ibagiro rigomba kuruhuka, rigahabwa nibura amasaha 24 yo kuruhuka mbere y’uko ribagwa. Muri icyo gihe nta kindi itungo ryemerewe kurya usibye amazi gusa kugira ngo tugabanye ibiri mu gifu no mu mara kugira ngo bigabanyuke bitaza gutera ubwandu ku nyama igihe itungo ribagwa ariko amazi ni ngombwa hafi y’itungo rikayanywa igihe cyose riyashakiye.”
Ikiraro cyo ku ibagiro ngo kigomba kuba kimeze neza kuko inka iba igomba kugubwa neza mbere yo kubagwa. Bitabaye ibyo, Dr Rukundo avuga ko ingaruka ni nini cyane ziba ku bwiza bw’inyama.
Mu kiraro aho inka yururukira hagombye kuba hashashe neza nta bintu bijombagura amatungo mu rwego rwo kuyarinda ihungabana no kuyakomeretsa.
Uburyo bwo gukubita itungo rikababazwa nabwo burabujijwe kuko gukubita itungo ukaribabaza ngo umworozi ntaba yangiza uruhu rwayo gusa ahubwo na none ngo aba azamura urwego rw’ihahamuka ku buryo butari ngombwa, hari imisemburo ikorwa mu mubiri iteza ingaruka ku bwiza bw’inyama.
Itungo kandi ngo mbere yo kubagwa rigomba guteshwa ubwenge, ribanza kunyuzwa mu nzira ntoya yegeranye. Iyo nzira ngo yagombye kuba ikoze ku buryo idafite imfuruka zifunganye, yagombye kuba ari inzira y’uruziga ku buryo itungo buri gihe riba rireba imbere aho ryerekeza ntirirebe gusa ngo ribone igikuta kirafunganye burundu ahubwo aho rigera ribe ryahabonye mbere. Iyo ngo bitameze gutyo itungo rigira ubwoba kuko riba ryibaza aho rigiye, iyo ritangiye kwibaza aho rigiye rigira ingaruka zo guhangayika, ubwoba bukiyongera muri icyo gihe nk’uko byanditswe na imvahonshya.
Itungo kandi ngo rigomba guteshwa ubwenge kuko iyo ridateshejwe ubwenge ribona ibiri kubera mu ibagiro, iyo ribonye amaraso hirya no hino, rikabona andi matungo yamaze kubagwa hirya no hino ngo byanze bikunze muri kamere yaryo rihita ribona ko hari ikibazo, bikagira ingaruka ku nyama zaryo. Ni hamwe bijya bivugwa ko inyama zikomeye cyane, kimwe mu mpamvu zibitera ngo ni uko amatungo aba yahangayitse cyane mbere yo kubagwa.
Igihe byose bitubahirijwe ngo byanze bikunze ubwiza bw’inyama zavuye ku itungo ritafashwe neza buragabanuka cyane, inyama zikabiha.
Yandukuwe na Gisele Nishimwe
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->


text:
Amafoto y’i Wallkill (Igice cya 1: Nyakanga 2013-Ukwakira 2014)
Abahamya ba Yehova barimo kwagura no kuvugurura amazu yabo ari i Wallkill, muri leta ya New York. Aya mafoto agaragaza imwe mu mirimo yakozwe guhera muri Nyakanga 2013 kugeza mu kwezi k’Ukwakira 2014. Biteganyijwe ko iyo mirimo izarangira mu kwezi k’Ugushyingo 2015.
Tariki ya 12 Nyakanga 2013: Inzu yaguwe irimo imesero n’aho bahanagurira imyenda
Imashini iterura inkuta kugira ngo zishyirwe mu mwanya wazo. Izi nkuta zakorewe ku kibanza.
Tariki ya 19 Nyakanga 2013: Inzu y’amacumbi ya E
Abakozi bashyira muri beto ibikoresho byabugenewe bituma inzu ishobora guhangana n’umutingito. Muri iyo nzu hashyizwemo ibyo bikoresho bireshya na metero 7.600.
Tariki ya 5 Kanama 2013: Inzu y’amacumbi ya E
Abakozi batunganya amatafari y’inyuma.
Tariki ya 30 Kanama 2013: Inzu yaguwe irimo imesero n’aho bahanagurira imyenda
Abakozi barimo baratunganya icyumba kizashyirwamo ibikoresho bizakoreshwa muri iyo nzu.
Tariki ya 17 Nzeri 2013: Inzu y’amacumbi ya E
Umukozi utunganya igisenge.
Tariki ya 15 Ukwakira 2013: Inzu y’amacumbi ya E
Nyuma yo gushyira muri beto ibikoresho byabugenewe bituma inzu ihangana n’umutingito, abakozi barimo barareba ko nta myenge yasigayemo. Nibagira iyo babona bazongeramo ibyo bikoresho byabugenewe.
Tariki ya 15 Ugushyingo 2013: Inzu yaguwe irimo imesero n’aho bahanagurira imyenda
Mu mirimo ikorwa ku gisenge, harimo no gushyiraho icyuma gisohora umwuka mu nzu.
Tariki ya 9 Ukuboza 2013: Inzu y’amacumbi ya E
Abakozi bashyira mu idari kore yabugenewe yo kuziba imyenge. Imirimo yo kubaka iyo nzu bakayikomeza kugira ngo izahangane n’imitingito, yamaze igihe kigera ku mwaka n’igice.
Tariki ya 11 Ukuboza 2013: Inzu yaguwe irimo imesero n’aho bahanagurira imyenda
Umukozi ukora ahazatunganyirizwa amazi yanduye.
Tariki ya 10 Mutarama 2014: Ahashyirwaga imyaka
Basenya inzu yahunikwagamo imyaka, yakoreshejwe kuva mu myaka ya 1960 kugeza mu mwaka wa 2008. Ntiyongeye gukoreshwa kuva igihe i Wallkill barekaga korora inkoko, inka n’ingurube.
Tariki ya 22 Mutarama 2014: Inzu ikorerwamo imirimo itandukanye
Abavandimwe bakura intebe mu cyumba kugira ngo cyose kizavugururwe.
Tariki ya 29 Mutarama 2014: Ahashyirwaga imyaka
Ibi bigega byabikwagamo ibiryo by’amatungo.
Tariki ya 3 Werurwe 2014: Icapiro
Iyi ni inzu nshya Urwego Rushinzwe Kwigisha Imyuga ruzakoreramo.
Tariki ya 4 Nyakanga 2014: Inzu ikorerwamo imirimo itandukanye
Umusuderi usudira inkingi.
Tariki ya 19 Nzeri 2014: Aho bafatira amafunguro (Inzu y’amacumbi ya E)
Bashyira itapi aho abubatsi bafatiraga amafunguro.
Tariki ya 22 Nzeri 2014: Inzu y’amacumbi ya E
Bakora finisaje mu cyumba cyiburungushuye cy’igorofa rya mbere.
Tariki ya 24 Nzeri 2014: Inzu ikorerwamo imirimo itandukanye
Batunganya ahazashyirwa icyuma kizamura abantu kandi kikabamanura.
Tariki ya 2 Ukwakira 2014: Aho bafatira amafunguro (Inzu y’amacumbi ya E)
Icyumba bafatiramo amafunguro cyaraguwe kigira imyanya 1.980 yo kwicaramo.
Tariki ya 22 Ukwakira 2014: Inzu ikorerwamo imirimo itandukanye
Baracukura kugira ngo bagure inkingi. Iyi mirimo izatuma iyi nzu irushaho gukomera ku buryo yahangana n’imitingito.


text:
24 UGUSHYINGO 2015
TURUKIMENISITANI
Turukimenisitani yakatiye Bahram Hemdemov igifungo cy’imyaka ine azira idini rye
Ku itariki ya 19 Gicurasi 2015, urukiko rwo muri Turukimenisitani rwakatiye Umuhamya wa Yehova witwa Bahram Hemdemov w’imyaka 52 y’amavuko utuye mu mugi wa Turkmenabad, igifungo cy’imyaka ine. Abapolisi bari barabanje kumufunga amezi abiri mbere yaho bamuziza ko iwe mu rugo habereye amateraniro. Ubu afungiwe mu kigo gikorerwamo imirimo y’agahato kiri mu mugi wa Seydi.
Bagabye igitero ku bari mu materaniro
Ku itariki ya 14 Werurwe 2015, abapolisi bagabye igitero mu rugo rwa Hemdemov ahaberaga amateraniro. Bahutaje abantu 38 bari muri ayo materaniro babaziza ko bagira amateraniro mu buryo bunyuranyije n’amategeko. Abapolisi bafunze Hemdemov batamuciriye urubanza kandi bakomeje kumuhata ibibazo no kumukubita. Abayobozi bafatiriye ibintu bye, harimo imodoka, orudinateri n’amafaranga.
Urukiko rw’Akarere rwa Serdarabad rwaciye amande Abahamya 30 abandi 8 rutegeka ko bafungwa iminsi 15. Umuhungu wa Hemdemov witwa Serdar yakatiwe igifungo cy’iminsi 30, kandi muri iyo minsi abayobozi bamufungiye ahantu ha wenyine, bamuhata ibibazo, baramukubita cyane kandi bamukorera ibikorwa by’iyicarubozo. Undi Muhamya witwa Emirdzhan Dzhumnazarov na we yakatiwe igifungo cy’iminsi 30, arakubitwa kandi bamukangisha ko bamukorera iyicarubozo.
Ku itariki ya 19 Gicurasi 2015, Umucamanza Gochmurad Charyev w’Urukiko rw’Intara ya Lebap yakatiye Bahram Hemdemov igifungo cy’imyaka ine ashinjwa ibirego by’ibinyoma by’uko abiba mu bantu urwango rushingiye ku idini. Ku itariki ya 10 Kamena 2015, bamukuye mu mugi wa Turkmenabad bamwimurira mu kigo gikorerwamo imirimo y’agahato cyo mu mugi wa Seydi.
Umuyobozi wa gereza yanze ko hagira umuntu n’umwe usura Hemdemov, nubwo baba abagize umuryango we, kugeza ubwo igihe cyo kujurira cyarangiriye. Umuyobozi wa gereza yabujije Hemdemov cyangwa umuhagarariye kujuririra icyaha yahamijwe. Kuva yafungwa, abapolisi bagiye bamuhatira kwemera ibirego by’ibinyoma, bakamukoresha imirimo y’agahato kandi bakamukubita bikabije bamuziza ko umugore we yagejeje ibirego mu rukiko.
Umugore wa Hemdemov witwa Gulzira Hemdemova yajuririye Urukiko rw’Ikirenga rwa Turukimenisitani. Nubwo nta bimenyetso bifatika byamuhamyaga icyaha, uwungirije uhagarariye Urukiko rw’Ikirenga yanze kwakira ubwo bujurire avuga ko nta shingiro bufite. Mu ntangiriro za Kanama, umwavoka wa Hemdemov yajuriye asaba ko urubanza rusubirwamo. Ku itariki ya 25 Kanama 2015, Urukiko rw’Ikirenga rwanze ubwo bujurire, ruvuga ko Hemdemov “yakwirakwije mu bantu imyizerere y’Abahamya ba Yehova.”
“Abayobozi bo muri Turukimenisitani bakomeje gukorera Abahamya ibikorwa bitandukanye by’akarengane. . . . Biragoye gusobanura ukuntu Urukiko rw’Ikirenga rwo muri Turukimenisitani rwakomeje gushyigikira ibikorwa by’akarengane byakorewe Bahram Hemdemov.”—Philip Brumley, umujyanama mu by’amategeko.
Abahamya bo mu mugi wa Turkmenabad bakomeje guhohoterwa
Mu mpera z’umwaka wa 2014, abayobozi ba Turukimenisitani batangiye korohera Abahamya ba Yehova. Muri Nzeri 2014, abayobozi bafunguye Bibi Rahmanova wari warafunzwe muri Kanama 2014 ashinjwa ibinyoma. Abandi Bahamya 8 bari barafunzwe bazira ukwizera kwabo bafunguwe mu kwezi k’Ukwakira 2014, bahawe imbabazi na perezida. Nubwo ibyo byabaye, hari abayobozi bo mu mugi wa Turkmenabad bakomeje gutoteza Abahamya babafata, bakabafunga kandi bakabakorera ibikorwa bibi.
Ku itariki ya 6 Gashyantare 2015, bafashe Abahamya bane ari bo Viktor Yarygin, Rustam Nazarov, Charygeldy Dzhumaev na Jamilya Adylova babashinja guhungabanya umutekano mu buryo budakabije kubera ko batunze ibitabo by’idini. Abakozi ba Minisiteri y’Umutekano bakubise Abahamya batatu harimo n’umugore witwa Adylova. Nanone bakubise Dzhumaev cyane kugeza ubwo ata ubwenge. Urukiko rw’umugi wa Turkmenabad rwaciye amande Yarygin, rufunga Nazarov iminsi 30 kandi rufunga Dzhumaev na Adylova iminsi 45 buri wese. * Abo Bahamya uko ari bane bagejeje ibirego ku Biro bya Perezida no ku biro by’Umushinjacyaha Mukuru biri mu mugi wa Ashgabad.
Ibyumweru bibiri nyuma y’aho, abapolisi bagabye igitero mu rugo rwa Zeynep Husaynova bashakisha ibitabo by’idini bavuga ko bitemewe. Bafatiriye ibitabo bye by’idini, bamukangisha ko bazamuhamya icyaha kandi bakamufunga iminsi 15.
Undi Muhamya witwa Dovlet Kandymov yahamijwe icyaha cyo gukora ibikorwa by’idini bitemewe n’amategeko, bamufunga iminsi 45. Igihe yari afunzwe abapolisi baramukubitaga kuko yanze gushinja Bahram Hemdemov.
Ese Turukimenisitani izubahiriza uburenganzira bw’amadini nk’uko yabyiyemeje?
Kuva mu itumba ryo mu mwaka wa 2015, abayobozi bo mu mugi wa Turkmenabad ntibarongera kubuza amahwemo Abahamya ba Yehova. Icyakora Bahram Hemdemov akomeje gufungwa azira idini rye.
Amategeko ya Turukimenisitani yagombye kurengera ibikorwa by’idini bitagize icyo bitwaye, urugero nk’umurimo w’Abahamya ba Yehova. Itegeko Nshinga ry’icyo gihugu ryemerera umuntu “gukora ibikorwa bifitanye isano n’idini yaba ari wenyine cyangwa ari kumwe n’abandi” kandi “rikamuha uburenganzira bwo kwizera ibyo ashaka no kubigeza ku bandi.” Nanone Turukimenisitani yashyize umukono ku Masezerano Mpuzamahanga y’Uburenganzira mu by’Imbonezamubano na Politiki kandi ayo masezerano ashyigikira uburenganzira bw’umuntu bwo kuvuga icyo atekereza, gukora iby’umutimanama we ushaka no kujya mu idini ashaka.
Philip Brumley, umujyanama mu by’amategeko w’Abahamya ba Yehova yaravuze ati
“Abayobozi bo muri Turukimenisitani bakomeje gukorera Abahamya ibikorwa bitandukanye by’akarengane. Abapolisi bo mu mugi wa Turkmenabad bakoze ibintu bitemewe n’amategeko bagaba ibitero ku Bahamya babaga bateraniye hamwe mu mahoro. Inkiko zo muri Turkmenabad zashyigikiye ibyo bikorwa bitemewe n’amategeko. Biragoye gusobanura ukuntu Urukiko rw’Ikirenga rwo muri Turukimenisitani rwakomeje gushyigikira ibikorwa by’akarengane byakorewe Bahram Hemdemov.”
Abahamya ba Yehova barasaba leta ya Turukimenisitani kubaha ubuzima gatozi, kubemerera guteranira hamwe no guhagarika ibikorwa by’ihohoterwa byakorewe Abahamya bo mu mugi wa Turkmenabad mu ntangiriro z’uyu mwaka. Turasaba leta ya Turukimenisitani kurekura Bahram Hemdemov agasanga umuryango we.
Abahamya ba Yehova bashimira leta ya Turukimenisitani kuba yarafunguye Abahamya bari bafunzwe barengana. Ku bw’ibyo, turasaba leta gufungura na Bahram Hemdemov kandi ikarushaho guha amadini umudendezo.
^ par. 11 Itegeko ryo muri Turukimenisitani rivuga ko umuntu uhungabanya umutekano mu buryo budakabije ahanishwa igifungo cy’iminsi 15. Icyakora, urukiko rwakatiye Dzhumaev na Adylova iminsi 45.


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
Esiteri 9:1-32
9 Mu kwezi kwa cumi n’abiri, ari ko kwezi kwa Adari,+ ku munsi wa cumi n’itatu, ubwo igihe cyo gusohoza ijambo ry’umwami n’itegeko rye cyari kigeze,+ umunsi abanzi b’Abayahudi bari bategereje kugira ngo babagireho ububasha, ibintu byarahindutse Abayahudi baba ari bo bagira ububasha ku banzi babo.+2 Abayahudi bateraniye hamwe+ mu migi yabo yo mu ntara zose z’Umwami Ahasuwerusi+ kugira ngo bivune abashakaga kubagirira nabi,+ kandi nta muntu washoboye guhagarara imbere yabo kuko abantu bo mu moko yose bari babatinye.+3 Ibikomangoma byose+ byo mu ntara n’abatware+ na ba guverineri n’abakoraga imirimo+ y’umwami bafashije Abayahudi, kuko bari batinye+ Moridekayi4 bitewe n’uko Moridekayi yari akomeye+ mu nzu y’umwami kandi gukomera kwe+ kwaramamaye kugera mu ntara zose, kuko uwo mugabo Moridekayi yakomezaga kugenda arushaho gukomera.+5 Nuko Abayahudi bicisha abanzi babo bose inkota+ barabarimbura, kandi bakomeza kugenza abanzi babo bose uko bashaka.+6 Mu ngoro y’i Shushani+ Abayahudi bahica abantu magana atanu barabarimbura.7 Nanone bica Parishandata, Dalufoni, Asipa ta,8 Porata, Adaliya, Aridata,9 Parimashita, Arisayi, Aridayi na Vayizata,10 abahungu icumi+ ba Hamani+ mwene Hamedata warwanyaga Abayahudi;+ ariko ntibigeze barambura ukuboko ngo bafate iminyago.+11 Uwo munsi inkuru ivuga umubare w’abishwe mu ngoro y’i Shushani igera ku mwami.12 Nuko umwami abwira umwamikazi Esiteri+ ati “mu ngoro y’i Shushani+ Abayahudi bahishe abantu magana atanu, bica n’abahungu icumi ba Hamani. Ubwo se mu ntara+ zisigaye z’umwami bishe abangana iki?+ None se urifuza iki ngo ugihabwe?+ Kandi ikindi usaba ni iki+ ngo gikorwe?”13 Esiteri aramusubiza ati “niba umwami abona ko ari byiza,+ ahe Abayahudi bari i Shushani uburenganzira ejo bazakore ibihuje n’itegeko ry’uyu munsi;+ kandi abahungu icumi ba Hamani bamanikwe ku giti.”+14 Umwami ategeka ko bikorwa bityo.+ Nuko itegeko ritangwa i Shushani maze abahungu icumi ba Hamani baramanikwa.15 Abayahudi bari i Shushani bongera guteranira hamwe ku munsi wa cumi n’ine+ w’ukwezi kwa Adari maze bica abantu magana atatu i Shushani; ariko ntibigeze barambura ukuboko ngo bafate iminyago.+16 Abandi Bayahudi bari mu ntara+ z’umwami na bo bateranira hamwe barwana ku bugingo+ bwabo bivuna+ abanzi babo, maze babicamo abantu ibihumbi mirongo irindwi na bitanu; ariko ntibigeze barambura ukuboko ngo bafate iminyago.17 Hari ku munsi wa cumi n’itatu w’ukwezi kwa Adari; nuko ku munsi wa cumi n’ine barekera aho, bakoresha ibirori+ kandi barishima.+18 Abayahudi b’i Shushani na bo bateranira hamwe ku munsi wa cumi n’itatu+ n’uwa cumi n’ine, barekera aho ku munsi wa cumi n’itanu, maze kuri uwo munsi bakoresha ibirori kandi barishima.+19 Ni cyo cyatumye Abayahudi bo mu giturage bari batuye mu migi yo mu zindi ntara bagira umunsi wa cumi n’ine w’ukwezi kwa Adari+ umunsi mukuru+ w’ibirori no kwishima+ n’umunsi wo kohererezanya ibyokurya.+20 Nuko Moridekayi+ yandika ibyo bintu maze inzandiko yanditse azoherereza Abayahudi bose bo mu ntara zo se+ z’Umwami Ahasuwerusi, iza hafi n’iza kure,21 abategeka+ kuzajya bizihiza umunsi wa cumi n’ine n’umunsi wa cumi n’itanu w’ukwezi kwa Adari uko umwaka utashye,22 kuko ari yo minsi Abayahudi bigobotoye abanzi babo,+ kandi ni ko kwezi ibintu byahindutse bakava mu gahinda bakajya mu byishimo, bakava mu marira+ bakajya mu munsi mukuru. Abategeka ko kuri iyo minsi bazajya bagira ibirori bakishima kandi bakohererezanya ibyokurya,+ bagaha n’abakene impano.+23 Abayahudi bemera gukomeza ibyo bari batangiye gukora n’ibyo Moridekayi yari yabandikiye.24 Hamani+ mwene Hamedata+ w’Umwagagi+ warwanyaga+ Abayahudi bose ya ri yaracuze umugambi wo kubarimbura,+ maze akoresha Puri,+ ni ukuvuga Ubufindo,+ kugira ngo abacemo igikuba abarimbure.25 Ariko ubwo Esiteri yazaga imbere y’umwami, umwami yatanze itegeko rishyirwa mu nyandiko+ ngo “umugambi mubisha+ yacuze wo kugirira nabi Abayahudi ube ari we ugaruka ku mutwe”;+ kandi we n’abahungu be bamanitswe ku giti.+26 Ni cyo cyatumye iyo minsi bayita Purimu, bayitiriye Puri.+ Nuko bitewe n’amagambo yose yo mu rwandiko rwe+ n’ibyo bari bariboneye n’ibyababayeho,27 Abayahudi bishyiriraho itegeko bo n’abari kuzabakomokaho n’abifatanyije na bo bose,+ ko bazajya bizihiza iyo minsi ibiri bakurikije ibyanditswe ku birebana na yo, hakurikijwe n’ibihe byayo byagenwe buri mwaka, kandi bemera ko iryo tegeko ritazakurwaho.28 Kandi abantu bo mu bihe byose n’abo mu miryango yose n’abo mu ntara zose n’abo mu migi yose bagombaga kujya bibuka iyo minsi bakayizihiza. Iyo minsi ya Purimu ntiyagombaga kwibagirana mu Bayahudi, kandi abari kuzabakomokaho ntibagombaga kureka kuyizihiza.+29 Nuko handikwa urwandiko rwa kabiri rwerekeranye na Purimu, maze umwamikazi Esiteri umukobwa wa Abihayili,+ na Moridekayi w’Umuyahudi bahamya urwo rwandiko bakoresheje ububasha bari bafite.30 Hanyuma kopi z’urwo rwandiko azoherereza Abayahudi bose bo mu ntara ijana na makumyabiri n’indwi+ zari zigize ubwami bwa Ahasuwerusi,+ zirimo amagambo y’amahoro n’ukuri+31 ahamya iyo minsi ya Purimu mu bihe byayo byagenwe, nk’uko Moridekayi w’Umuyahudi n’umwamikazi Esiteri bari barabibategetse,+ na bo bakabyiyemeza bo n’abari kuzabakomokaho,+ ko bari kuzajya bagira ibihe byo kwiyiriza ubusa+ no gutakamba basaba gutabarwa.+32 Kandi ijambo rya Esiteri ni ryo ryahamije ibyerekeye Purimu+ maze byandikwa mu gitabo.


text:
30% by’Abanyarwanda ntibazi gusoma
Minisiteri y’uburezi mu Rwanda (MINEDUC) itangaza ko kuri ubu Abanyarwanda bazi gusoma no kwandika babarirwa muri 70%.
Byatangajwe ubwo u Rwanda rwifatanyaga n’isi kwizihiza umunsi mpuzamahanga wo gusoma uba buri mwaka ku itariki ya 08 Nzeli.
MINEDUC ariko ivuga ko hari intego yuko mu mwaka wa 2024 Abanyarwanda bazi gusoma no kwandika bazaba bageze ku kigero cya 90%.
Ibyo ngo bizagerwaho binyuze mu mashuri no kurushaho kwegereza Abanyarwanda amasomero n’ibitabo byo gusoma.
Umunyamabanga wa Leta muri MINEDUC, Isaac Munyakazi asanga bikwiye ko abana bakiri bato bakangurirwa gusoma, bagakura babikunda, bakabikuramo ubumenyi bikanabafasha kwiga neza.
Agira ati “Birasaba guha abakiri bato ibitabo byo gusoma no kubegereza amasomero. Abihayimana n’ibigo by’amashuri bijya bidufasha, kugeza ubu dufite amasomero 120 mu Rwanda hose kandi tuzagenda tubyongera.”
Mutesi Gasana, ufite inzu igurisha ibitabo yitwa “Raise Education” avuga ko Abanyarwanda bakuranye umuco wo kubara inkuru aho gusoma.
Ahamya ko ugasanga n’abazi gusoma batazi aho bagurira ibyo basoma. Avuga ko ko ari urugamba batangiye kugira ngo uwo muco mwiza wo gusoma ukwire hose.
Agira ati “Uruhare rwacu ni ukwegereza abantu ibyo basoma, turazenguruka ahantu hatandukanye tubakangura.
Gusa nubwo washyira amasomero ahantu hose, hari Abanyarwanda batanazi ko hari ibitabo yewe ntibamenye n’aho bashobora kubigurira. Ni ukubibakundisha rero no kubegereza aho biri.”
Mukagasamunyiga wo mu Karere ka Ruhango atanga ubuhamya bw’ukuntu umwana we yangaga kuvuga, akaza kubicikaho abifashijwemo no gusoma.
Agira ati “Umwana wanjye ntiyavugaga. Na mwarimu yaramubazaga ntamusubize nyamara naje kujya mwigisha gusoma nkamuha ibitabo, arabikunda akajya ataha ambwira inkuru bamusomeye. Byatumye afunguka ndetse atangira gutsinda neza.”
Nubwo Abanyarwanda 70% bazi gusoma no kwandika ngo haracyari inzitizi zuko nta banyarwanda bashishikarira kwandika ibitabi. Niyi mpamvu ngo nta bitabo byinshi by’ikinyarwanda biboneka.
Ibi byatumye hatangizwa irushanwa ryo kwandika ku bakiri bato, abatsinze bakazahembwa.
Ibitekerezo ( 1 )
Mirongo itatu ku ijana(30%)batazi gusoma ni benshi pe!